Purtătorul de cuvânt al AUR, Dan Tanasă, a declarat că preşedintele PPE Manfred Weber şi-a permis să vină la Bucureşti ca să le spună românilor pe cine să voteze şi pe cine nu. Acesta i-a îndemnat pe români "să nu creadă minciunile PPE și ale șefului său".
"Mai mult, din informaţiile noastre Manfred Weber va impune pe lista comună PSD-PNL până şi candidatii favoriţi ai PPE. Deja este evident pentru toţi românii de bună credinţă că lista comună de candidaţi PSD-PNL nu reprezintă interese româneşti, ci interesele unei oligarhii corupte din jurul şefei Comisiei Europene, Ursula von der Leyen", a precizat Dan Tanasă, potrivit unui comunicat emis de AUR, miercuri, 6 martie.
Tanasă a adăugat că "grupul de interese al Ursulei von der Leyen a păgubit românii cu miliarde de euro prin impunerea unei cantităţi astronomice de vaccinuri la preţuri supraevaluate".
El le-a mai spus românilor că, în cazul în care votează "lista comună PSD-PNL de sub umbrela PPE, atunci îi veţi da puterea în Europa grofului Karl Nehammer, cancelarul austriac care urăşte România!".
Tanasă i-a îndemnat pe români să nu creadă "minciunile PPE şi ale şefului său Manfred Weber".
"Ei nu au nimic în comun cu alegătorii europeni pe care îi mint şi îi manipulează din interese oligarhice corupte! La alegerile europarlamentare din 2019 Manfred Weber a fost desemnat spitzenkandidat al PPE sau candidat lider, urmând a fi numit preşedinte al Comisiei Europene. PPE i-a minţit pe europeni pentru că de sub masă a apărut Ursula von der Leyen preşedinte al Comisiei Europene şi nu Weber care fusese anunţat in campania electorală. La alegerile din 2024 partidul marionetei Weber, Uniunea Creştin-Socială l-a desemnat tot pe acesta spitzenkandidat, deşi se ştie că tot von der Leyen va fi preşedinte", a completat Tanasă.
Preşedintele Partidului Popular European (PPE) Manfred Weber a declarat, miercuri, că toţi cei care votează cu populiştii din România, la alegerile europarlamentare, trebuie să fie conştienţi că aceşti politicieni vor ajunge într-un grup al prietenilor preşedintelui Federaţiei Ruse Vladimir Putin care se opune solidarităţii la nivel european.
Congresul Partidului Popular European a început, miercuri la Romexpo, în prezenţa a peste 2.000 de delegaţi din peste 40 de ţări, iar evenimentul se va desfăşura timp de două zile.